Jahon savdo tashkiloti bilan ishlash boʻyicha Idoralararo komissiya toʻgʻrisidagi nizomni tasdiqlash haqida
(resolution, 2022-04-05)

Jahon savdo tashkiloti bilan ishlash boʻyicha Idoralararo komissiya faoliyatini tartibga solish maqsadida Vazirlar Mahkamasi qaror qiladi: 1. Jahon savdo tashkiloti bilan ishlash boʻyicha Idoralararo komissiya toʻgʻrisidagi nizom ilovaga muvofiq tasdiqlansin. 2. Vazirlar Mahkamasining “Jahon savdo tashkiloti bilan ishlash boʻyicha Idoralararo komicsiya tuzish toʻgʻrisida” 1995-yil 10-fevraldagi 45-son qarori oʻz kuchini yoʻqotgan deb hisoblansin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari — Oʻzbekiston Respublikasi investitsiyalar va tashqi savdo vaziri S.U. Umurzakov zimmasiga yuklansin. 1. Ushbu Nizom Jahon savdo tashkiloti bilan ishlash boʻyicha Idoralararo komissiyaning (keyingi oʻrinlarda — Idoralararo komissiya) vazifalari va funksiyalari, tarkibi, faoliyatini tashkil etish va ishlash tartibini belgilaydi. 2. Idoralararo komissiya Oʻzbekiston Respublikasining Jahon savdo tashkilotiga (keyingi oʻrinlarda — JST) aʼzo boʻlishi boʻyicha ishlarni muvofiqlashtiruvchi va yoʻnalishlarni belgilaydigan kollegial organ hisoblanadi. 3. Idoralararo komissiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining Farmonlari, qarorlari va farmoyishlariga hamda Vazirlar Mahkamasining qarorolari va farmoyishlariga, ushbu Nizomga, shuningdek, boshqa qonunchilik hujjatlariga amal qiladi. 4. Idoralararo komissiya oʻziga yuklangan vazifalar va funksiyalarni amalga oshirishda davlat organlari va tashkilotlari, mahalliy ijroiya hokimiyati organlari, jamoat birlashmalari, ekspert hamjamiyatlar va boshqa tashkilotlar bilan oʻzaro hamkorlik qiladi. 5. Idoralararo komissiyaning tarkibi Oʻzbekiston Respublikasi Vazirlar Mahkamasi tomonidan tasdiqlanadi. 6. Quyidagilar Idoralararo komissiyaning asosiy vazifalari hisoblanadi: JST Kotibiyatiga yoki JSTga aʼzo mamlakatlarga kelgusida yuborish uchun Idoralararo komissiyaga koʻrib chiqish uchun taqdim etilgan hujjatlarni kelishish va tasdiqlash; JST qoidalari va tamoyillariga muvofiqlashtirish va uygʻunlashtirish maqsadida Idoralararo komissiya aʼzolari va sohaga oid ishchi guruhlarning Oʻzbekiston Respublikasi qonunchilik hujjatlariga zarur oʻzgartirish va qoʻshimchalar kiritish toʻgʻrisidagi takliflarini kelishish; JST bilan ishlash boʻyicha muzokaralar guruhi bilan birgalikda strategik masalalar boʻyicha, shu jumladan, Oʻzbekistonning JSTga kirishi shartlari, shuningdek, JST aʼzosi boʻlgan mamlakatlar bilan ikki tomonlama, koʻp tomonlama va har taraflama savdo muzokaralari jarayonidagi kelishuvlar va shartnomalar boʻyicha Oʻzbekistonning umumiy pozitsiyasini ishlab chiqish; Oʻzbekiston Respublikasi qonunchilik hujjatlariga muvofiq Idoralararo komissiya faoliyatiga tegishli boshqa faoliyatni amalga oshirish. 7. Idoralararo komissiya unga yuklangan vazifalarga muvofiq quyidagi asosiy funksiyalarni amalga oshiradi: JSTga aʼzo boʻlgan mamlakatlar bilan maslahatlar va muzokaralarni tashkil etadi va oʻtkazadi, shu jumladan, maslahatlar va muzokaralarning formati, kun tartibi, muddatlari va oʻtkazilish joyi, bunday maslahatlar va muzokaralarda Oʻzbekiston Respublikasi delegatsiyasining tarkibi va boshqa masalalarni koʻrib chiqadi; JST bilan oʻzaro faoliyat masalalari boʻyicha xalqaro donorlar tomonidan Oʻzbekiston Respublikasiga berilayotgan texnik koʻmakdan samarali foydalanish boʻyicha takliflarni baholaydi va ishlab chiqadi; JST bilan ishlash boʻyicha muzokaralar guruhi va sohaga oid ishchi guruhlarning ishini muvofiqlashtiradi; respublikaning masʼul vazirlik va idoralari vakillaridan iborat tarkibda sohaga oid ishchi guruhlarning tarkibini shakllantiradi va tasdiqlaydi; Idoralararo komissiyaga yuklangan vazifalarni amalga oshirish uchun zarur boʻlgan axborotni, hujjatlarni, maʼlumot va materiallarni davlat organlari, mahalliy ijroiya hokimiyati organlari va xoʻjalik birlashmalaridan belgilangan tartibda soʻraydi va oladi; Idoralararo komissiya tarkibini oʻzgartirish yuzasidan Oʻzbekiston Respublikasi Vazirlar Mahkamasiga takliflar kiritadi; zarur hollarda Idoralararo komissiya yigʻilishlarida ishtirok etish uchun xalqaro ekspertlarni, vazirliklar va idoralarning vakillarini, shuningdek, Idoralararo komissiya tarkibiga kirmaydigan boshqa shaxslarni jalb qiladi; oʻziga yuklangan vazifalardan kelib chiqib boshqa funksiyalarni bajaradi. 8. Yuklangan vazifa va funksiyalarni bajarish maqsadida Idoralararo komissiya raisi: Idoralararo komissiya majlislarida raislik qiladi; Idoralararo komissiya ish rejasiga takliflar kiritadi; Idoralararo komissiya majlislarini chaqiradi, Idoralararo komissiya, uning kotibiyati faoliyatini, majlislarda koʻrib chiqilayotgan masalalar tayyorlanishini va qabul qilingan qarorlar ijrosini tashkil etadi, shuningdek, har chorakda tomonlarni ularning bajarilish jarayonidan xabardor qiladi; tomonlar hamkorligiga va Idoralararo komissiya qarorlarini ishlab chiqish hamda amalga oshirishda ular oʻrtasida kelishuvga erishilishiga koʻmaklashadi; Idoralararo komissiya ishida ishtirok etish uchun ularning tarkibiga kirmaydigan mansabdor va boshqa shaxslarni taklif qiladi; oʻz vakolatlari doirasida boshqa funksiyalarni bajaradi. 9. Yuklangan vazifalar va funksiyalarini bajarish maqsadida Idoralararo komissiya kotibi: Idoralararo komissiyaning raisi bilan kelishish uchun yigʻilishlarning muddatlari, oʻtkazilish joyi va kun tartibi boʻyicha takliflarni shakllantiradi; Idoralararo komissiya aʼzolarini navbatdagi yigʻilishning muddati, oʻtkazilish joyi va kun tartibi boʻyicha xabardor qiladi, ularni zarur materiallar bilan taʼminlaydi; Idoralararo komissiyaning bayonnomalarini yuritadi va yigʻilish oʻtkazilishini va ish yuritishini tashkil etadi; tasdiqlangan qarorlarni Idoralararo komissiya aʼzolariga tarqatadi; Idoralararo komissiya qarorlarining ijrosi monitoringini olib boradi; Idoralararo komissiya raisining Idoralararo komissiya faoliyatiga oid topshiriqlarini bajaradi; Idoralararo komissiyaning kun tartibi masalalari boʻyicha tahliliy materiallarni tayyorlaydi. 10. Yuklangan vazifalar va funksiyalarni bajarish maqsadida Idoralararo komissiya aʼzolari: Idoralararo komissiya yigʻilishida ishtirok etadi va qarorlarni qabul qilishda ovoz beradi; Idoralararo komissiyaning qarorlarini ijro etish natijalari boʻyicha Idoralararo komissiyaga hisobot taqdim etadi; Idoralararo komissiya yigʻilishining kun tartibi va masalalarni muhokama qilish tartibi boʻyicha takliflar kiritadi; Idoralararo komissiyaning yigʻilishlariga materiallarni tayyorlashda ishtirok etadi. Idoralararo komissiya aʼzolari Idoralararo komissiyaning oʻz vaqtida va samarali ishlashini taʼminlash boʻyicha boshqa funksiyalarni ham bajarishi mumkin. 11. Idoralararo komissiya oʻz faoliyatini yigʻilishlar shaklida amalga oshiradi, Idoralararo komissiyaning yigʻilishlari bir yilda kamida ikki marta oʻtkaziladi. 12. Idoralararo komissiyaning yigʻilishlari Idoralararo komissiya raisining qarori, rais boʻlmagan hollarda oʻrinbosarlarining qarori, shuningdek, Idoralararo komissiya raisi bilan kelishgan holda Idoralararo komissiya aʼzolarining tashabbusi boʻyicha chaqiriladi. Idoralararo komissiya yigʻilishlariga materiallarni tayyorlash uning Kotibiyati — Oʻzbekiston Respublikasi Investitsiyalar va tashqi savdo vazirligining Jahon savdo tashkiloti bilan hamkorlikni muvofiqlashtirish boshqarmasi (keyingi oʻrinlarda Kotibiyat deb ataladi) tomonidan amalga oshiriladi. 13. Idoralararo komissiya aʼzolari yigʻilishlarda shaxsan ishtirok etadilar. Idoralararo komissiya aʼzolari asossiz sabablarga koʻra uch martadan ortiq yigʻilishlarda ishtirok etmagan hollarda Idoralararo komissiya Vazirlar Mahkamasiga Idoralararo komissiya aʼzolarini oʻzgartirish boʻyicha takliflarni kiritish huquqiga ega. 14. Idoralararo komissiya Oʻzbekiston Respublikasi Vazirlar Mahkamasiga oʻtkazilgan yigʻilish yakunlari boʻyicha hisobot kiritadi. 15. Idoralararo komissiya yigʻilishda aʼzolarning kamida uchdan ikki qismi ishtirok etganda qaror qabul qilish huquqiga ega. 16. Koʻriladigan masalalar boʻyicha qarorlar ochiq ovoz berish orqali koʻpchilik ovoz bilan qabul qilinadi. Idoralararo komissiyaning har bir aʼzosi, shu jumladan, rais ham bitta ovozga ega boʻladi. Idoralararo komissiyaning qarorlari Idoralararo komissiyaning barcha aʼzolari uchun majburiy xususiyatga ega. 17. Oʻzbekiston Respublikasi Hukumatining qarorini talab qiladigan masalalar yuzasidan tegishli takliflarni Idoralararo komissiya Oʻzbekiston Respublikasi Vazirlar Mahkamasiga kiritadi. 18. Idoralararo komissiyaning yigʻilishlarida koʻrib chiqilgan masalalar va qabul qilingan qarorlar yigʻilish bayonnomasi shaklida rasmiylashtiriladi. 19. Idoralararo komissiya tomonidan qabul qilingan qarorga norozi boʻlgan Idoralararo komissiya aʼzolari (aʼzosi) tegishli qaror qabul qilingan kundan boshlab uch ish kuni mobaynida oʻz takliflari yoki fikrlarini yozma ravishda Kotibiyatga taqdim etishlari mumkin.